text: Esbjerg fB får ny hollandsk cheftræner 
  19 juni 2017 kl. 16.35
   Esbjerg fB har mandag meddelt, at de stopper samarbejdet med cheftræner Lars Lungi Sørensen. Hollandske John Lammers skal erstatte ham. 
  Esbjerg fB fyrede i dag en cheftræner og ansatte en ny. Den 53-årige hollænder John Lammers skal være ny cheftræner for Esbjerg fB. Fodboldklubben har ansat ham, efter at de med øjebliklig virkning har valgt at stoppe samarbejdet med Lars Lungi Sørensen.
  John Lammers har i 18 år været angriber på topniveau i Holland, Frankrig og New Zealand. I 2001 indledte han trænerkarrieren i AGOVW Apeldoorn, og han har siden været i en række hollandske klubber.
  John Lammers, ny cheftræner, Esbjerg fB.: "Det første mål i Esbjerg er at komme tilbage til det højeste niveau i dansk klubfodbold, og det hænger snævert sammen med at udvikle unge spillere og skabe et godt team."
  - Det første mål i Esbjerg er at komme tilbage til det højeste niveau i dansk klubfodbold, og det hænger snævert sammen med at udvikle unge spillere og skabe et godt team. Jeg er overbevist om, at det vil passe mig fint at komme til Esbjerg og arbejde med at skabe kvalitet i en stab, et team og den individuelle spiller, fortæller John Lammers i en pressemeddelelse på klubbens hjemmeside.
  John Lammers kommer til Esbjerg på fredag.
  